Lushnja
Lushnja (Ussprooch: ; unbestimmti Form im Albanische: Lushnjë) isch e Stadt in Mittelalbanie mit öbe 41.000 Ywohner. 

Gründet worde isch Lushnja im Spöötmittelater vun ere türkische Witwe als Raschtplatz. Es het dertemool „Lusme“ gheisse. De Name Lushnja wird im Joor 1850 zum erschte Mool erwäänt.

Bekannt isch di Stadt vorallem für de Kongress vo Lushnja im Joor 1920, wo Verträter uss allene Landesdeil vo Albanie d Unabhängigkeit vum Land gegenüber de Teiligsplän vo Italie un Griecheland bestärcht hen, e neui Regierig un Verfassig ygsetzt un Tirana als Hauptstadt bstimmt hen. S Huus wo de Kongress stattgfunde het isch hüt e Museum. Wytri Sehenswürdigkeite sin s Chloschter vo Adenica 10km nördlich un d Lagune vo Karavasta.

Wääred em Kommunismus hets z Lushnja e weng Industri gee, hüt isch d Gegend eini vo de wichtigschte Landwirtschaftsregione vo Albanie.

Es isch au d Heimetstadt vo eine vo de bekannteschte Sängerinne vo Albanie, de Vaçe Zela.

Lushnja isch mit de Ysebaan aa de Rescht vum Land aagschlosse, un syt 2008 au mit enere Autobaan.

Weblink

Fuessnote 

Ort (Albanie)